b"\n_START_ARTICLE_\nReserva militar\n_START_PARAGRAPH_\nLa reserva d'un ex\xc3\xa8rcit (o d'unes Forces Armades en general) \xc3\xa9s el conjunt d'efectius (homes, tropes) que, no formant part de l'ex\xc3\xa8rcit permanent, per\xc3\xb2 comptant amb un cert grau d'instrucci\xc3\xb3 militar, s\xc3\xb3n mobilitzables per a ampliar les forces de l'ex\xc3\xa8rcit regular, tot complementant l'ex\xc3\xa8rcit permanent, en cas de necessitat o urg\xc3\xa8ncia. La reserva, juntament amb l'ex\xc3\xa8rcit permanent, constitueix l'ex\xc3\xa8rcit regular. _NEWLINE_Els membres de la reserva s\xc3\xb3n coneguts com a reservistes. La majoria de reservistes s\xc3\xb3n civils en edat militar; per\xc3\xb2 tamb\xc3\xa9 s\xc3\xb3n reservistes aquells militars retirats per edat (per\xc3\xb2 no donats de baixa), aix\xc3\xad com aquells militars que han passat a la reserva per decisi\xc3\xb3 pr\xc3\xb2pia o per imposici\xc3\xb3 administrativa.\n_START_SECTION_\nReserva for\xc3\xa7osa i reserva volunt\xc3\xa0ria\n_START_PARAGRAPH_\nEn el model d'ex\xc3\xa8rcit de lleva, la reserva \xc3\xa9s for\xc3\xa7osa: es compon de la totalitat d'homes que han concl\xc3\xb2s el per\xc3\xadode actiu de servei militar obligatori. El reservista fa vida civil, per\xc3\xb2 \xc3\xa9s mobilitzable mentre continua en edat militar; se li comunica oficialment l'indret i unitat a qu\xc3\xa8 ha de presentar-se en cas de mobilitzaci\xc3\xb3. En alguns estats, el reservista for\xc3\xa7\xc3\xb3s pot ser mobilitzat peri\xc3\xb2dicament per a realitzar un per\xc3\xadode d'exercicis militars o de maniobres (per exemple, quinze dies cada dos anys) per tal de garantir-ne la preparaci\xc3\xb3; aquest era, per exemple, el sistema prussiano-alemany tradicional. Quan el reservista supera l'edat militar, entorn dels quaranta-cinc anys, rep l'anomenada llic\xc3\xa8ncia absoluta, \xc3\xa9s a dir, \xc3\xa9s baixa de la reserva (i de les Forces Armades), i ja no \xc3\xa9s mobilitzable militarment. _NEWLINE_En el model d'ex\xc3\xa8rcit professional, la reserva \xc3\xa9s volunt\xc3\xa0ria: es compon d'aquells civils que s'hi enrolen perqu\xc3\xa8 en volen formar part. Els reservistes voluntaris s\xc3\xb3n civils que fan pr\xc3\xa0ctiques militars peri\xc3\xb2diques i s\xc3\xb3n mobilitzables en cas de conflicte.\n_START_SECTION_\nAvantatges i desavantatges\n_START_PARAGRAPH_\nFor\xc3\xa7osa o volunt\xc3\xa0ria, la reserva \xc3\xa9s imprescindible en tots aquells casos que els efectius de l'ex\xc3\xa8rcit permanent (el qual acostuma d'\xc3\xa9sser relativament petit) resulten insuficients per a la conducci\xc3\xb3 de la guerra. La mobilitzaci\xc3\xb3 de reservistes, que ja tenen instrucci\xc3\xb3 militar, permet guanyar temps (altrament caldria instruir reclutes a partir de zero, mentre que nom\xc3\xa9s combatria l'ex\xc3\xa8rcit permanent). D'altra banda, els reservistes s\xc3\xb3n m\xc3\xa9s econ\xc3\xb2mics per a l'Estat que no els soldats professionals, perqu\xc3\xa8 nom\xc3\xa9s cal mantenir-los sobre les armes en cas de necessitat. Endem\xc3\xa9s, la mobilitzaci\xc3\xb3 de reservistes es pot usar com a eina de pressi\xc3\xb3 pol\xc3\xadtica en cas de tensi\xc3\xb3 interestatal, en mostrar la determinaci\xc3\xb3 d'anar a la guerra si cal. _NEWLINE_Des del punt de vista de l'Estat, l'\xc3\xbas de reservistes tamb\xc3\xa9 t\xc3\xa9 desavantatges. Normalment se'ls proporcionen armes i equipament de segona classe, retirats de les tropes permanents o professionals. Els reservistes acostumen de tenir un nivell de preparaci\xc3\xb3 inferior al dels soldats permanents o professionals. En el cas dels reservistes for\xc3\xa7osos, el nivell de motivaci\xc3\xb3 pot ser inferior al dels soldats professionals."